Pretēji Kopienu materiālo tiesību normām, kas jāinterpretē tādējādi, ka tās būtībā neattiecas uz situācijām, kas radušās pirms to stāšanās spēkā, procesuālās normas ir tieši piemērojamas. Regulas Nr. 1490/2002, ar ko nosaka sīki izstrādātus noteikumus, kā īstenot trešo posmu darba programmā, kura minēta Padomes Direktīvas 91/414/EEK 8. panta 2. punktā, un ar ko groza Regulu (EK) Nr. 451/2000, normas, ar kurām aktīvo vielu novērtējuma procedūrā ir paredzēta Eiropas Pārtikas nekaitīguma iestādes iesaistīšana, ir procesuālās normas, kuras ir tieši piemērojamas.

Pat pieņemot, ka Regulas Nr. 451/2000, ar ko nosaka sīki izstrādātus noteikumus, kā īstenot Padomes Direktīvas 91/414/EEK 8. panta 2. punktā minētās darba programmas otro un trešo posmu, 8. panta 7. punktā noteiktais viena gada termiņš, lai Eiropas Pārtikas nekaitīguma iestāde novērtētu ziņotājas dalībvalsts novērtējuma ziņojuma projektu un sniegtu atzinumu par to, vai aktīvā viela atbilst Direktīvas 91/414 par augu aizsardzības līdzekļu laišanu tirgū drošības prasībām, ir obligāts, minētā termiņa nokavēšana ietekmē lēmuma par aktīvās vielas neiekļaušanu Direktīvas 91/414 I pielikumā tiesiskumu tikai tad, ja tiek pierādīts, ka šī pārkāpuma neesamības gadījumā minētajam lēmumam varēja būt citāds saturs.

Saistībā ar tādu ražotāju paziņotu dosjē novērtējuma procedūrām, kuri vēlas panākt aktīvās vielas iekļaušanu Direktīvas 91/414 par augu aizsardzības līdzekļu laišanu tirgū I pielikumā, kā tas paredzēts Regulas Nr. 451/2000, ar ko nosaka sīki izstrādātus noteikumus, kā īstenot Padomes Direktīvas 91/414/EEK 8. panta 2. punktā minētās darba programmas otro un trešo posmu, 8. pantā, augu veselības, augu aizsardzības līdzekļu un to pārpalikumu zinātniskās grupas (AAP grupa) atzinums ir saistošs Eiropas Pārtikas nekaitīguma iestādei (EPNI) tiktāl, ciktāl tas attiecas uz jautājumiem, par kuriem notikusi konsultācija ar AAP grupu, taču neskarot vispārējo attiecīgās aktīvās vielas izraisīto risku.

Tiesību uz aizstāvību ievērošana visos procesos, kuri uzsākti pret personu un kuru dēļ var tikt pieņemts tai nelabvēlīgs lēmums, ir Kopienu tiesību pamatprincips, kas nodrošināms pat tad, ja nav nekāda tiesiskā regulējuma saistībā ar konkrēto procesu. Šis princips noteic, ka tādu lēmumu adresātiem, ar ko būtiski tiek skartas viņu intereses, ir jādod iespēja atbilstoši darīt zināmu savu viedokli. Lēmums par aktīvo vielu neiekļaušanu Direktīvas 91/414 par augu aizsardzības līdzekļu laišanu tirgū I pielikumā ir nelabvēlīgs pieteikuma par iekļaušanu iesniedzējai, jo ar to ir atteikts apmierināt tās pieteikumu.

Tiesības pamatoties uz tiesiskās paļāvības aizsardzību ir ikvienai privātpersonai, kas atrodas situācijā, no kuras izriet, ka Kopienu administrācija, sniedzot precīzas garantijas, tai ir radījusi pamatotu paļāvību. Šādas garantijas, lai arī kāda būtu to paziņošanas forma, veido precīza, beznosacījumu un saskaņota informācija, kas izriet no pilnvarotiem un ticamiem avotiem. Turpretī neviens nevar apgalvot par šī principa pārkāpumu, ja nav bijušas precīzas garantijas, ko sniegusi administrācija. Turklāt vienīgi apliecinājumi, kas atbilst piemērojamajām tiesību normām, var būt šādas tiesiskās paļāvības pamats.

Šajā ziņā Regulas Nr. 451/2000, ar ko nosaka sīki izstrādātus noteikumus, kā īstenot Padomes Direktīvas 91/414/EEK 8. panta 2. punktā minētās darba programmas otro un trešo posmu, 8. pantā paredzētajā aktīvās vielas novērtējuma procedūrā, lai to iekļautu vai neiekļautu Direktīvas 91/414 par augu aizsardzības līdzekļu laišanu tirgū I pielikumā, Eiropas Pārtikas nekaitīguma iestāde novērtē attiecīgās vielas kaitīgo ietekmi un nosūta Komisijai zinātnisku atzinumu šajā jautājumā. Principā pirms koleģiālās pārskatīšanas notiek sanāksme, kurā piedalās attiecīgās aktīvās vielas pieteikuma iesniedzējs vai pieteikuma iesniedzēji un EPNI. Ņemot vērā šādi EPNI piešķirto lomu aktīvās vielas novērtējuma procedūrā, var uzskatīt, ka gan Komisijas, gan EPNI precīzi formulētās garantijas aktīvās vielas novērtējuma procedūras laikā var būt pamats, lai pieteikuma iesniedzējam rastos tiesiskā paļāvība.

(sal. ar 132., 148. un 149. punktu)